**Vakok és Gyengénlátók Közép-Magyarországi Regionális Egyesülete  
2. hírlevél**

## Tartalom

[1. Ceglédi meghívó](http://freemail.hu/mail/index.fm#1.hir)  
[2. Előadás is lesz az óbudai klubnapon](http://freemail.hu/mail/index.fm#2.hir)  
[3. MEGHÍVÓ](http://freemail.hu/mail/index.fm#3.hir)  
[4. Köszönet](http://freemail.hu/mail/index.fm#4.hir)  
[5. Képzeletbeli kirándulás a támogató szolgálatunknál](http://freemail.hu/mail/index.fm#5.hir)  
[6. Ösztöndíjat hirdettek a fogyatékossággal élő hallgatóknak](http://freemail.hu/mail/index.fm#6.hir)  
[7. Pályázati felhívás](http://freemail.hu/mail/index.fm#7.hir)  
[8. Üdülés Balatonbogláron 2016-ban](http://freemail.hu/mail/index.fm#8.hir)  
[9. Informatika-oktatás az Óbudai Egyetemen](http://freemail.hu/mail/index.fm#9.hir)  
[10. Ossza meg tapasztalatait](http://freemail.hu/mail/index.fm#10.hir)  
[11. Apró hírek - programmorzsák](http://freemail.hu/mail/index.fm#11.hir)

## 1. Ceglédi meghívó

Tisztelettel meghívjuk Önt és Kedves családját a   
2016. január. 21-én csütörtökön 9 órai kezdettel tartandó Év kezdő klubnapunkra!   
Helyszín: 2700 Cegléd Alkotmány utca 11.szám Rendezvényterem.   
Program: ,,Ede cipő” által ismét lehetőség nyílik Gyógycipő készítetésére azon személyek számára akik, Közgyógy igazolvánnyal rendelkeznek.   
Kedves meghívottainkat vendégül látjuk:   
zsíros-deszkával és citromos teával.   
Meghívólevelünkben adó 1% felajánlásáról szórólap található, melyet kérünk lehetőség szerint szétosztani szíveskedjen.   
Felhívjuk azon kedves tagjaink figyelmét, akik a 2015-ös évre a tagdíjat nem rendezték, irodánkban megtehetik.   
Ügyfélfogadás: Kedd 8.00-14.00-ig és csütörtök 8.00-14.00-ig   
  
Cegléd, 2016.01.12   
Tisztelettel   
Nagy Emese S.k

## 2. Előadás is lesz az óbudai klubnapon

MEGHÍVÓ

Szeretettel hívok mindenkit 2016-ban is klubnapjainkra!   
Január 22.-én pénteken délelőtt 10 órakor találkozunk   
Békásmegyeren a Közösségi Ház kistermében (Csobánka tér 5.)   
Vendégünk lesz: Dr. Kiss János, aki a cukorbetegségről és a betegség megelőzéséről tart előadást.   
Az előadás után kérdéseket tehetnek fel az érdeklődők a hallottakkal kapcsolatban.   
  
Mindenkit szeretettel várok:   
Vasné Pintér Teréz Óbudai látássérültek Lámpás klubjának vezetője.   
Tel: 06-70-377-32-65   
E-mail: [pinter.tereza@gmail.com](javascript:fm.eMailClicked.raise('pinter.tereza@gmail.com');)

## 3. MEGHÍVÓ

Kedves közösségi Tagjaink és Érdeklődők!   
  
2016-ban is szeretettel várunk benneteket és kísérőiteket januári programjainkra!   
  
Szereted a különleges kihívásokat? Érdekel, milyen lehet játszva tanulni és tanulva játszani? Ha igen, tarts velünk a Csodák Palotájába, ahol a fizika és a kémia izgalmas, sokszor meglepő törvényszerűségeibe nyerhetsz bepillantást, egy kísérletezős, játékos kirándulás keretében. Ne hagyd otthon a benned szunnyadó kíváncsi gyermek kalandozó kedvét sem!   
  
A belépőjegyek ára jelképes összeg: 100 FT/fő.   
  
Időpont: 2016.01.16-a szombat, 10:00-15:00.   
Találkozzunk a 4-es metró Bikás parki megállójában, a Keleti felől érkező oldalon, 09:45 és 10:00 között.   
  
Jelentkezéseiteket a programra 2016.01.15-ig várjuk a [lampas.bp13@gmail.com](javascript:fm.eMailClicked.raise('lampas.bp13@gmail.com');), vagy a [lampas.zuglo@gmail.com](javascript:fm.eMailClicked.raise('lampas.zuglo@gmail.com');) e-mailcímek valamelyikén, esetleg telefonon a +3670-984-50-71-es telefonszámon!   
  
Következő programunk a havi klub. A borongós téli napokon nem árt egy kis móka. Vicces világnapokat gyűjtöttünk össze nektek. Te például hallottál már a pingvin-tudatosság vagy az „ölelj meg egy észtet” világnapról? Nem??? Pedig létezik! Sőt, a XIII-XIV. kerület lámpásainak is van világnapja, afféle mozgóünnep, minden hónap harmadik keddjén tartjuk, nehogy már nélküled teljen ez a két jeles óra! ;)   
  
Amennyiben módodban áll, szívesen fogadjuk hozzájárulásodat üdítő vagy édes-sós rágcsálnivaló formájában!   
  
Időpont: 2016.01.19. kedd, 16.00-18.00.   
Helyszín: VGYKE: Cserf-s Családsegítő Központ (1146 Budapest, Hermina út 57.)   
  
Harmadik programunk egy narrált színházi előadás a Pesti Magyar Színház repertoárjából. Ezúttal egy igazi klasszikusra invitálunk benneteket! A Muzsika Hangja vérbeli musical, egyik-másik szólamát mindnyájan kívülről fújjuk. Filmváltozata 1965-ös bemutatása óta töretlenül népszerű, nem véletlenül. A színpadon is kár lenne kihagyni, hangolódj ránk, hangolódjunk együtt ezekre a kedves dalokra. Narrátor: Tóth Cili, akit a legtöbben már ismerősként üdvözölhetnek, ezúttal is szeretettel várja a társaságot, tarts velünk!   
  
Időpont: 2016.01.31. vasárnap, 15.00. Előreláthatólag 14.00 órára kell odaérnünk, hogy a színpadbejáráson is részt tudjunk venni, a narráció meghallgatásához szükséges eszközöket is ekkor vesszük majd át. A jegyár látássérülteknek 1500/fő, kísérőknek 2250 FT/fő.   
  
Találkozzunk a Keleti pályaudvaron a Deák tér felől érkező 2-es metró peronján, 13:20-13:30 között.   
  
FONTOS: bármelyik programról legyen szó, jelentkezzetek időben és tüntessétek fel, hogy egyedül vagy kísérővel érkeztek-e, mert ennek tükrében látjuk, hány segítőre van szükség a program zavartalan lebonyolításához. Köszönjük!   
  
Megjelenésetekre feltétlenül számítunk!   
  
Zugló és a XIII. kerület Lámpásai:   
Jánosi Veronika és Susovich Erika

## 4. Köszönet

A 2015-ös évben megjelentetett 47-edik hírlevelünkben olvashattak budapesti ügyfélszolgálatunk megújulásáról egy szemléltető leírás segítségével. Most pótoljuk azon hiányunkat, hogy megemlítsük azt a kedves önkéntesekből álló csapatot, mely a Mosolygó Kórház Alapítvány által jutott el hozzánk Károlyi Judit vezetésével.   
Ezúton is köszönjük mindannyiuk áldozatkészségét!   
  
A VGYKE csapata.

## 5. Képzeletbeli kirándulás a támogató szolgálatunknál

Decemberben készült el a támogatószolgálat falainak új színes, mesés díszítése, melyet Susovich Erika mutat be Önöknek.   
  
Erdei sétánkat egy nagyobbacska karácsonyi pihenő után a támogatószolgálaton folytatjuk, ahol a tavalyi erdőből kisandítva egy tisztásra visz az utunk. Nem vagyunk egyedül, nem csak a támogatószolgálat készséges munkatársai várnak minket, de az erdőből erre tévedt állatok is a festett színes képeken. A legtöbben a szemben lévő falon gyűltek össze a tiszteletünkre. Hátrébb kedvesen óvatlan őzmama figyeli még sutácska, bizonytalanul lépkedő gidáját, előrébb pedig egy fiatal őzbak lesi kíváncsi-izgatottan a látogatókat, egyetlen óvatlan mozdulatunkra átszalad az ügyfélszolgálat sűrű erdejének biztos rejtekébe. A talajon pettyes-kalapos gombákat, harangvirágot és apró fűcsomókat kerülgetve lépdelhetünk, hogy elérjünk egy közeli, dús lombú fához, melynek érdes törzsén egy katicabogár szalad felfelé, a tövéből pedig apró piros bogyók és páfrányok kis kereklevelű indái burjánzanak. A fa egyik ágán egy mókus figyel, farkincája kunkorodik, akár a mosogatópemzli, a másik oldalon, ugyancsak egy vastagabb ágon pedig eltévedt bagoly tűnik fel, már aludnia kéne, ki tudja mi dolga errefelé. A fa mellett jobb oldalt, kicsit távolabb a fűcsomók közt ráérősen turkáló vaddisznócsalád bukkan elő, a két kis malacka szinte eltűnik szüleik mellett a cserjerengetegben. A figyelmes látogató-túrázó még két félősebb foltos nyuszival is találkozhat, ők óvatosabbak, mint a többi állat, csak a tisztás széléig merészkedtek, hogy alkalomadtán néhány ugrással a távolban látható fák rejtekében teremjenek. Az ajtótól balra a villanykapcsoló egy dúsan zöldellő bokorból kandikál ki, mellette a haloványszürke napsütötte sziklákról patak csörgedez. A köveket apró cserjék pettyezik, melyek a nézőhöz közelebb egyre nagyobbak, távolodva pedig egészen kicsik. A víz partját virágok színesítik, sárgák és pirosak, szinte úsznak a kék háttér előtt, aki elfáradt a körsétában, itt nyugodtan megpihenhet, mielőtt tovább bandukol. Minden kedves kirándulni vágyót továbbra is szeretettel várunk az ügyfél- és támogatószolgálaton. :)

## 6. Ösztöndíjat hirdettek a fogyatékossággal élő hallgatóknak

A Miniszterelnökség pályázatot hirdet közigazgatási ösztöndíjra fogyatékos felsőoktatási hallgatók számára.   
A Magyar Közlönyben megjelent felhívás szerint – a várhatóan február végén induló – program célja a szakmailag elhivatott, munkatapasztalattal nem rendelkező, a nemzeti közigazgatás iránt elkötelezett hallgatók ösztöndíj-támogatással megvalósuló, szakirányú munkatapasztalat-szerzésének biztosítása.   
A felvételt nyert ösztöndíjas számára a tapasztalatszerzés helyszínét a Miniszterelnökség ajánlja fel a hallgató tanulmányai, érdeklődési köre figyelembevételével, a kiválasztási folyamat eredményének és a minisztériumok igényeinek megfelelően. A résztvevők szakmai fejlődését felkészített mentorok segítik.   
Az ösztöndíj összege havonta 50 ezer forint adómentes jövedelem a program három hónapja alatt.   
A felhívás szerint január 11-24 között lehet pályázni.   
Pályázatot azok a magyar állampolgárok nyújthatnak be, akiknek felsőoktatási intézményben legalább négy lezárt félévük van, aktív hallgatói jogviszonyban állnak, továbbá a vonatkozó kormányrendeletben meghatározott szakvéleménnyel igazolják fogyatékosságukat.   
A feltételek közé tartozik az is, hogy a pályázó az ösztöndíjas szerződés időtartama alatt más ösztöndíjas jogviszonyban, munkaviszonyban, állami vezetői szolgálati jogviszonyban, közszolgálati, kormányzati szolgálati, közalkalmazotti jogviszonyban, bírósági szolgálati, igazságügyi alkalmazotti szolgálati, ügyészi szolgálati, valamint hivatásos szolgálati jogviszonyban nem állhat.   
Az ösztöndíjas vállalja a Miniszterelnökség által lefolytatott kiválasztási eljárásban való részvételt, megjelöli a vonatkozó rendelet szerinti befogadó intézményt, ahol munkatapasztalatot kíván szerezni – áll a felhívásban.   
Az érdeklődők további információt a Miniszterelnökség területi közigazgatás irányításáért felelős helyettes államtitkárságától kérhetnek a <http://fko.kormany.hu/> honlap „kapcsolat” menüpontján keresztül.   
  
Forrás:   
<http://magyaridok.hu/belfold/osztondijat-hirdettek-a-fogyatekossaggal-elo-hallgatoknak-281764/>

## 7. Pályázati felhívás

Keressük az ország kreatív, élénk fantáziával megáldott és remek kézügyességgel rendelkező alkotóművészeit! Ha úgy érzed, hogy birtokodban vannak ezek a készségek, felhívásunk Neked szól!   
A Vakok és Gyengénlátók Közép-Magyarországi Regionális Egyesülete pályázatot hirdet.   
  
Mit várunk?   
A feladat a VGYKE logóján látható fehérbotot tartó ember figura, kézzelfogható másának textilből való megalkotása, mely a későbbiekben az egyesület kabalafigurája lesz, „VGYKE baba” néven.   
  
Követelmény:

* A logó színeinek megjelenítése, méret: 20 cm.
* Határidő: 2016.02.28.

Nyeremény: A zsűri megfontolt döntése alapján kiválasztásra kerül majd a legjobban sikerült pályamű, a nyertessel pedig megállapodást köt az egyesület első körben 100 db. baba legyártására.   
A legjobban sikerült pályaművekből kiállítást rendezünk!   
A babákat postai úton várjuk az alábbi címre: VGYKE, 1380 Budapest, Pf.1075.   
  
Sok sikert kívánunk minden kedves pályázónak!   
  
Forrás:   
<http://www.vgyke.com/hirdetmeny/palyazati-felhivas-5/>

## 8. Üdülés Balatonbogláron 2016-ban

A tavalyi évhez hasonlóan idén is megnyílik a balatonboglári üdülő! A szolgáltatások a megszokottak lesznek: napi háromszori étkezés, tévészoba, vak ping-pong, lengőteke, vízi-bicikli kölcsönzés, büfé, és megszokott lesz a kellemes, nyugodt környezet is.   
  
Az egyes turnusok szokás szerint csütörtöktől szerdáig tartanak, a szobák csütörtökön 10 órától foglalhatóak el, és azokat szerdán 10 óráig kell elhagyni. 2016-ban a szezon már megkezdődik május 5.-én.   
  
A nyári főszezon június 23-tól augusztus 24-ig tart.   
  
Azoknak a nyaralóknak, akik nem az MVGYOSZ tagjai a helyszínen a nyaralás végén személyesen kell kifizetniük az idegenforgalmi adót, amelynek ára kb. 360 forint éjszakánként, fejenként.   
  
A tavalyi évhez hasonlóan lehetőség van egy hetes nyaralásra is! Jelentkezéskor üdülési előleget kell fizetni, amely az üdülés teljes összegének a fele. A befizetés történhet személyesen, csekken, vagy előzetes egyeztetés után banki átutalással. (bankszámlaszám: 64400044-30091893-31100019).   
Befizetési csekket az MVGYOSZ tagegyesületeinél lehet kérni. Az üdülési ár további összegét a nyaralás megkezdésekor az üdülőben kell rendezni.   
Pénzt csak igazolt kórházi kezelés esetén fizetünk vissza!   
A jelentkezéseket Otlakán Gyula a 06-20-9670-446-os telefonszámon várja.   
A jelentkezéseket 2016. február 1-től fogadjuk.   
Az üdülés ára: elő és -utószezonban 30.000 Ft fő/hét, főszezonban 40.000 Ft fő/hét.   
  
Egyéb információkért is az üdülő üzemeltetője, Otlakán Gyula hívható a 06-20 967-0446-os telefonszámon, és őt kell keresni a vasútállomásról az üdülőbe való beszállításhoz is!

## 9. Informatika-oktatás az Óbudai Egyetemen

A fogyatékkal élők integrációjának egyik legfontosabb feltétele az informatikai írástudás. Az Óbudai Egyetem Neumann János Informatikai Karán ez év februárban ismét térítésmentes felkészítő tanfolyamokat szervezünk látássérültek részére.   
A beiratkozás időpontja és tanfolyam kezdete 2016. február 9. kedd 10 óra.   
A tanfolyamot azoknak ajánljuk, akik a Windows 8 operációs rendszer kezelését, a számítógépes alapismeretek, online alapismeretek, továbbá az Office 2010 irodai programcsomag lényeges alkalmazásait, moduljait szeretnék elsajátítani.   
Az ECDL bizonyítvány megszerzésének módjai:   
1. Rendszeres tanfolyami részvétel heti 1 vagy 2 alkalommal 6 tanórában.   
2. Modulvizsgára jelentkezés, oktatás nélkül, tárgykörbeli szintfelmérés - vizsgára történő regisztrálás előtt - házi vizsgát kell tenni.   
3. Távoktatás jelleggel, az alábbi módszerekkel segítünk a felkészülésben: JAWS tandem használatával, Skype-on és Email-en keresztül.   
A tanfolyam elsősorban az ECDL Start megszerzését célozza.   
A felkészítés gyakorlatközpontú. Minden modult gyakorlati feladatokon keresztül mutatunk be. A foglalkozások konzultációs jellegűek, tematikája az ECDL vizsgaközpont által kiadott tananyag szerint épül fel. A közösen megtárgyalt, egyénileg kipróbált anyagrész mellett lehetőséget biztosítunk az otthoni gyakorlás során felmerült kérdések tisztázására is. Az egyes modulok időtartama 20-50 óra.   
  
Az ECDL Start moduljai:   
1. Számítógépes alapismeretek,   
2. Online alapismeretek,   
3. Szövegszerkesztés,   
4. IT biztonság.   
  
Teljes körű ECDL vizsgához további modulok:   
Táblázatkezelés,   
Adatbázis-kezelés,   
Prezentáció.   
(A prezentáció helyettesítésére alternatív megoldásként OCR (optikai karakterfelismerő) és SCR (képernyőolvasó) alkalmazásokat vezettünk be. Tapasztalataink szerint a célcsoport igényeit, úgy tudjuk legjobban szolgálni, ha a tanárok személyesen is megküzdöttek már akadályokkal, valamint jelentős tapasztalatokkal rendelkeznek az informatikai rendszerek használatában.)   
  
A programhoz szakmai felügyeletet a Neumann János Számítógép-tudományi Társaság is biztosít, valamint azért, hogy a vizsga a résztvevőknek ne jelentsen anyagi terhet, az ECDL vizsgakártyákat is térítésmentesen bocsátja rendelkezésre.   
A fejlesztőlaborban jelenleg 12 munkaállomásból álló géppark áll rendelkezésre a hallás- és látássérültek számára, felszerelve a szükséges szoftverekkel.   
Az időről-időre megújuló ECDL követelményrendszerhez igazodva, optimalizáltuk a tananyagot.   
  
A beiratkozás időpontja és tanfolyam kezdete 2016. február 9. kedd, 10 óra.   
Ezen a napon indul a kezdő csoport részére az oktatás.   
  
Az alábbi elérhetőségeken lehet jelentkezni a tanfolyamra:   
Dr. Kutor László docens, a program kezdeményezője és szervezője   
Ecsedi Csaba informatikus, felkészítő tanár   
[ecsedi.csaba@nik.uni-obuda.hu](javascript:fm.eMailClicked.raise('ecsedi.csaba@nik.uni-obuda.hu');)   
  
Óbudai Egyetem - Neumann János Informatikai Kar   
Cím: 1034 Budapest, Bécsi út 96/b 1.em. 112. fejlesztőlabor   
Mobil: +36-30-2242798

## 10. Ossza meg tapasztalatait

Felmérés a magyarországi képernyőolvasó-használatról és web-akadálymentességről

Szántai Károly webfejlesztő, informatikai akadálymentesítési szakember 2014-ben útnak indított egy Magyarországon egyedülálló kezdeményezést, kérdőíves felmérést végzett a Magyarországon képernyőolvasót használók szokásairól, igényeiről, tapasztalatairól. A vizsgálat eredményeit nagy érdeklődés kísérte a vak felhasználók és a webfejlesztők, informatikusok, informatikát oktató szakemberek körében egyaránt.   
Mivel az informatika területén úgyszólván „naponta” történnek változások, a szakember úgy véli, mindenképpen érdemes az egy évvel ezelőtti kutatást kibővített kérdéssorral megismételni. Az új felmérés eredményei rávilágítanak majd az elmúlt egy évben bekövetkezett változásokra, és segítik a szakembereket abban, hogy minél inkább felhasználóbarát megoldásokat alkalmazzanak.   
  
Arra kérünk mindenkit, január 18.-ig töltse ki a kérdőívet, hogy megoszthassuk, megvitathassuk egymással az elmúlt egy év tapasztalatait. A felmérés eredményeit várhatóan ez év első hónapjaiban teszi közzé a szakember, honlapunkon mi is beszámolunk majd a vizsgálat megállapításairól. A kérdőív a   
<https://docs.google.com/forms/d/12XXoxtMSIcKFiikWCOO9sIfGf33eXgJDyOmOC3Hqako/viewform>   
hivatkozáson érhető el.   
Köszönjük mindenkinek, aki részt vesz a kérdőív kitöltésében, ezzel segítve a magyarországi akadálymentesítési szakemberek, web-fejlesztők, és természetesen a képernyőolvasót használók munkáját.   
  
Forrás:   
<http://infoalap.hu/hirek/?hir_reszlet=643>

## 11. Apró hírek - programmorzsák

**a, Űrkiállítás**   
  
A Millenárison 2016. január 15. és március 15. között, 3000 négyzetméternyi területen merülhetsz el az űrutazás lélegzetelállító történetében, miközben saját bőrödön tapasztalhatod meg, hogy milyen érzés asztronautának lenni.   
Ismerd meg!   
Most megismerheted az emberiség legnagyobb felfedezéseit, kezdve a korai álmodozóktól, akik elsőként építették meg saját űrrakétájukat, át az eseménydús 20. századon, amikor a Holdra szállásért folytatott űrversenyben küzdöttek meg egymással a nemzetek, egészen a naprendszer határának feltérképezéséig!   
Fedezd fel!   
Vedd szemügyre testközelből és vizsgáld meg a US Space and Rocket Center több száz darabból álló lenyűgöző gyűjteményét, a NASA különleges küldetései során használt szkafandereket, a felfedezések során begyűjtött holdkőzeteket, egy életnagyságú, igazi holdjárót, illetve a rakéták és űrkapszulák élethű mását!   
Éld át!   
Ha sokat fantáziáltál arról, hogy milyen lehet egy asztronauta bőrébe bújni, akkor van egy jó hírünk, ugyanis kiképzőtáborunkban próbára teheted űrhajós képességeidet! Megbirkózol a gravitációs erővel? Végre tudsz hajtani egy űrküldetést? El bírsz kormányozni egy igazi űrhajót? Most kiderítheted!   
A jegy Tanuló/ Nyugdíjas/Fogyatékkal élők számára hét közben 2.000 Ft, hétvégén 2. 900 Ft.   
  
Forrás:   
<http://www.urkiallitas.hu/>   
  
**b, Ingyenesen korizhatsz Budapest belvárosában egész télen**   
  
A Bálna teraszán reggel tíztől este nyolcig teljesen ingyenes a korizás, felszerelést pedig ezer forintért bérelhetsz, ha nincs sajátod.   
Február végéig csúszhatunk a Bálna csodálatos panorámával rendelkező műjégpályáján a Duna mellett. A szabadtéri pálya 450 négyzetméter és bárki addig korcsolyázhat rajta a hét mindegyik napján, amíg csak bírja szuflával.   
Nyitvatartási idő:   
Vasárnaptól csütörtökig: 10:00 – 20:00   
Pénteken és szombaton: 10:00 – 22:00   
Korcsolyát pedig ezer forintért kölcsönözhetsz három órára. Mikor pedig elfáradtál kissé, a Bálnában ihatsz nagyon finom kézműves sört is (például Ravasz Hódot!). Szerintünk ne hagyd ki és oszd meg korcsolyabarát ismerőseiddel is az infót!   
  
Forrás:   
<http://player.hu/budapest/ingyenes-korcsolyazas-balna-terasz/>   
  
**c, 900 forintért fürdőzhetnek Sárváron a nyugdíjasok**   
  
A sárvári fürdőben januártól újra bevezetik a „nyugdíjas keddet”.   
2016. január 4-től minden kedden „nyugdíjas keddet” tartanak a Sárvári Gyógy- és Wellness fürdőben. Az ONYFI igazolvánnyal érkező vendégek kedvezményes 900 forintos áron válthatnak egész napos fürdőbelépőt.   
  
Forrás:   
<http://www.termalfurdo.hu/>   
  
**d, Magyar Kultúra Napja az Országos Széchényi Könyvtárban**   
  
2016. január 22., péntek   
  
Az Országos Széchényi Könyvtár minden évben rangos eseményekkel, látogatóink számára Nyílt Nap keretében köszönti egyik legfontosabb nemzeti ereklyénk születésnapját. Idén a programok három pillérre alapozódnak:   
  
1. Külső helyszínen: A Himnusz Lentiben   
A nemzeti könyvtár hagyományteremtő szándékkal immár második alkalommal állítja ki egy hazai vidéki városban az ország legféltettebb nemzeti kincseinek egyikét, Kölcsey Ferenc Himnuszának eredeti kéziratát.   
Lenti városának megkeresésére a Nemzeti Könyvtár örömmel járult hozzá, hogy a város és környékének lakói január 22-én és 23-án, pénteken és szombaton 10 és 18 óra között eredetiben tekinthessék meg a páratlan irodalmi ereklyét a Városi Művelődési Központban. A ház a Magyar Kultúra Napjának ünnepén gazdag programmal várja az érdeklődőket, benne a Himnuszhoz kapcsolódó előadásokkal.   
  
2. Az OSZK főépületében: kétnapos interdiszciplináris nemzetközi konferencia a Propaganda az I. világháborúban című nagykiállításhoz kapcsolódóan   
A kiállításhoz kapcsolódóan az Országos Széchényi Könyvtár Propaganda - történelem, művészet és média az első világháborúban címmel 2016. január 22-23-án rendezi meg nemzetközi tudományos ülésszakát, mely esemény a Magyar Kultúra Napjának ünnepi programjaihoz is kapcsolódik. A kétnapos konferencia három nagyobb tudományágban, történelem, irodalom- és művészettörténet, interdiszciplináris közegében zajlik.   
  
3. Egyéb programok, Nyílt nap az Országos Széchényi Könyvtárban   
11.00 és 15.00 órakor Könyvtári Körséta (ingyenes)   
Könyvtárlátogatásra invitáljuk vendégeinket. A látogatás során bemutatjuk a Könyvtár épületét, történetét, megtekinthetőek a különböző szintek, könyvtári gyűjtemények, olvasói termek.   
12.00 és 16.00 órakor Tárlatvezetés: Propaganda az I. világháborúban kiállítás (ingyenes)   
A látogatók részére a kiállítás kurátorai (Katona Anikó, Rózsafalvi Zsuzsanna és Boka László) tartanak szakvezetést.   
További kedvezmények a Nyílt nap keretében:   
  
Beiratkozási akció: csak ezen a napon 50% kedvezményt nyújtunk az éves könyvtárhasználati díjból minden beiratkozni szándékozó, leendő olvasónknak.   
Könyvvásár: az OSZK egyes kiadványai és ajándéktárgyai kedvezményes áron vásárolhatóak meg a Könyvtár főbejárat melletti ajándékboltjában.   
  
További információk: Kommunikáció és sajtóiroda, Piskorán Nóra, tel: 22 43 746;   
[www.oszk.hu](http://www.oszk.hu),   
facebook.com/nemzetikonyvtar   
  
Minden kedves érdeklődőt szeretetettel vár az Országos Széchényi Könyvtár!   
  
Forrás:   
<http://www.iranymagyarorszag.hu/magyar_kultura_napja_az_orszagos_szechenyi_konyvtarban/E1010305/>   
  
**e, IV. Vendégváró Fesztivál**   
  
2016.január 22-23-24.   
Határon túli magyar színházi műhelyeket bemutató sorozat   
Vendég: Váróterem Projekt   
  
A Bethlen Téri Színház a határon túli kulturális szervezetekkel együttműködésben immáron negyedik alkalommal rendezi meg a Vendégváró Fesztivált. A háromnapos rendezvény vendége ez alkalommal a Váróterem Projekt.   
A kolozsvári társulat 2016 januárjában ünnepli fennállásának hatodik jubileumát. Az alapító tagok rögtön a Babes Bolyai Tudományegyetem elvégzése után vágtak bele ebbe a közös munkába, mondhatni vakmerően. Az idők folyamán további frissen végzett színészek, illetve más színházi szakemberek kerültek a csapatba. Repertoárjukban a felnőtteket megcélzó produkciók mellett elsősorban gyermekeknek szóló bábelőadásokat is készítenek. A fiatalokból álló csapat nyitott a kísérletezésre, legyen szó akár improvizáción alapuló munkáról vagy már meglévő szöveg fel- vagy átdolgozásról, társadalmi érzékenységű témák színreviteléről.   
Felnőtt esti előadások (Advertego, Zéró):   
Jegyár: 2000 Ft   
Kerületi és támogatói kedvezményes jegy: 1600 Ft   
Diák, nyugdíjas jegy: 1500 Ft   
Gyermek előadás (paraFabulák):   
Jegyár: 1500 Ft   
Kemény Henrik bérlet: 3.600 Ft (3 db jegy/1200 Ft):   
Családi bérlet: 6000 Ft (6 db jegy/1000 Ft)   
Engedmények a teljes árú jegyekből:   
További kedvezmények:   
Babamama.info Klubkártya 15% kedvezmény   
Magyarnarancs olvasói kártya 20% kedvezmény   
Hungary Card 40% kedvezmény   
MKB, K&H; OTP SZÉP kártyák elfogadása   
“OTP Cafeteria” kártya elfogadása   
Az előjegyzett jegyeket az előadás megkezdése előtt 30 perccel kérjük átvenni. Az időben át nem vett jegyeket – igény esetén – értékesítjük.   
További információ:   
Bethlen Téri Színház   
1071 Budapest, Bethlen Gábor tér 3.   
+36 1 342 71 63   
[info@bethlenszinhaz.hu](javascript:fm.eMailClicked.raise('info@bethlenszinhaz.hu');)   
[www.facebook.hu/bethlenszinhaz](http://www.facebook.hu/bethlenszinhaz)   
[www.bethlenszinhaz.hu](http://www.bethlenszinhaz.hu)   
[www.varoteremprojekt.r](http://www.varoteremprojekt.r)   
  
Forrás:   
<http://www.bethlenszinhaz.hu/naptar/4-vendegvaro-fesztival/>   
  
**f, A kutya hidat képez az emberek között**   
  
Nyíregyháza – Hangjelző és vakvezető, mozgássérült-segítő, terápiás és személyi segítő: ők mind négylábú segítőtársak.   
Interjú Loványi Eszter gyógypedagógus-szociológussal.   
A gyógypedagógus-szociológus Loványi Eszter az ELTE Bárczi Gusztáv Gyógypedagógia Karának munkatársa, szabadidejében önkéntesként dolgozik a NEO Magyar Segítőkutya Egyesületnél. Születése óta hallássérült. Mindennapjait Kuku, a hangjelző kutya segíti. Ezen a héten a megyei könyvtárban a „Beszédes kezek” rendezvénysorozat részeként dr. Ulrich Attila alpolgármester mutatta be a Kuku és barátai című mesekönyvet.   
Kuku és barátai című vidám mesekönyvet írtál a segítőkutyusokról. Miért pont gyerekeknek?   
Loványi Eszter: A könyv a gyerekek nyelvén mutatja be a vakvezető, a hallás- és mozgássérült-segítő valamint az autistasegítő és terápiás kutyák világát, illetve a fogyatékossággal élő gazdák mindennapjait. Tapasztalataim szerint az óvodás és kisiskolás korosztály az, amelyik nagyon nyitottan és természetesen kezeli a másságot. Ezért kiemelten fontos, hogy minél korábban legyen lehetőségük tapasztalatokat szerezni erről a területről. Remélem, ez hozzájárulhat ahhoz, hogy a későbbiekben az egész társadalom empatikusabb legyen.   
Magyarországon még kevésbé ismert a hallássérült-segítő kutya; hol találkoztál először velük?   
Loványi Eszter: Először egy külföldi út alkalmával, és mivel mindig nagy kutyabarát voltam, nagyon megtetszett ez a lehetőség. Amikor hazaérkeztem, elkezdtem keresgélni, hogyan tudnék ilyen fajta segítséghez jutni. Ekkor szembesültem azzal, hogy itthon még nincsenek ilyen segítőkutyák. Egy kutyás táborban találkoztam az egyesület kiképzőjével, Mányik Richarddal, aki biztatott arra, hogy bár Kuku akkor még csak a család kedvence volt, próbáljuk meg és képezzünk belőle hangjelző kutyát.   
Mennyi ideig tart a kiképzés?   
Loványi Eszter: Mielőtt a kiképzők egy kölyökkutyát kiválasztanak segítőkutyának, különböző alkalmassági kölyökteszten kell átesnie, ezután kezdődik a képzés 8 hetes korban. A hangjelző kutyát a vizsga előtt másfél, esetleg két évig is tanítják, nemcsak a speciális feladatokra (pl. hangok jelzése), hanem a megfelelő szocializációra is. A képzés során meg kell tanulnia, hogy zavaró környezetben is segítsen gazdájának, akkor is, ha éppen jön egy másik kutya vagy gépkocsik közlekednek, vagy nagy a háttérzaj. Sőt, azt is, hogy milyen szituációkban ne tegye ezt, például autóban – ha a gazda vezet – a kézbökés (a leggyakoribb jelzés) balesetveszélyes „mutatvány” lehet.   
Hogyan könnyíti meg Kuku a mindennapjaidat?   
Loványi Eszter: A legnagyobb segítséget akkor kapom Kukutól, ha nem viselem a hallókészüléket. Otthon, ha valamilyen zaj hallatszik, Kuku először is megkeresi a hangforrást. Ha például csengetnek vagy kopognak az ajtón, akkor odajön hozzám, érintéssel jelez nekem, és elvisz az ajtóhoz, megmutatja, hogy mi történt. Ugyanígy ha az ébresztőóra szól, vagy ha a nevemen szólítanak. Ő számomra nem egy egyszerű segítőkutya, hanem lelki társ is. Kukuval rendszeresen járunk közös programokra, képzésekre, bemutatókra, óvodákba, iskolákba, illetve munkahelyekre érzékenyítő, társadalmi szemléletformáló programokat tartani. Ezek az élmények mindkettőnk számára nagyon sokat jelentenek, így remélem, hogy még sokáig részünk lehet ezekben.   
A fizikai segítségen túl érzelmileg is sokat jelentenek?   
Loványi Eszter: Nagy a szerepük az elfogadásban, a lelki segítségben. Fogyatékossággal élő ember, vagy például egy autista kisgyerek nagyon nehezen nyit, és nagyon nehezen kerül kapcsolatba másokkal. Ebben segít a kutya, bevonzza az embereket, gyerekeket, így segíti a társas kapcsolatok kialakítását. Engem is magabiztosabbá tett. Az epilepsziás roham előtti állapotot is meg tudják érezni a kutyák a szaglásukkal, vagy ha a kisgyermek felébred éjszaka, illetve veszélybe kerül, azt is jelzik. A kutya jelenléte, simogatása minden embernél csökkenti a vérnyomást, a stresszhormonok szintjét, a szorongás is enyhül.   
Kapcsolat:   
<http://mesekonyv.segitokutya.net>

Összeállították és szerkesztették: az ügyfélszolgálat munkatársai

----------------------------------------

A VGYKE ügyfélszolgálatának elérhetőségei:  
Cím: 1146 Budapest, Hermina út 57. földszint  
Telefon: 06-1/384-5541  
Fax: 06-1/422-0439  
E-mail: [ugyfel@vgyke.com](javascript:fm.eMailClicked.raise('ugyfel@vgyke.com');)  
Félfogadás:  
Hétfő: 08:00-16:00,   
Kedd: 08:00-16:00   
Szerda: 08:00-18:00,   
Csütörtök: 08:00-17:00.   
Péntek 08:00-13.00   
  
A VGYKE weboldalának címe: <http://www.vgyke.com/>  
A VGYKE megtalálható a Facebookon is az alábbi linkre kattintva: <http://www.facebook.com/vgyke>  
A listára az alábbi címre küldhet levelet: [listaadmin@vgyke.com](javascript:fm.eMailClicked.raise('listaadmin@vgyke.com');)  
A levelezési listáról információt itt talál: <http://vgyke.com/mailman/listinfo/hirlevel_vgyke.com> Ha le szeretne iratkozni, küldjön emailt az alábbi címre: [hirlevel-request@vgyke.com](javascript:fm.eMailClicked.raise('hirlevel-request@vgyke.com');)  
Részletes ismertetőt kaphat a beállításokról, ha egy 'help' tartalmú levelet (a tárgyban vagy a törzsben feltüntetve, aposztrófok nélkül) küld a fenti címre.